Κλουμπ Ατλέτικο Ροσάριο Σεντράλ

Η Ροσάριο Σεντράλ (ισπανικά: Rosario Central, ισπανική προφορά ΔΦΑ roˈsaɾjo senˈtɾal) ή απλά Σεντράλ, είναι αθλητικό σωματείο, γνωστό κυρίως για το ποδοσφαιρικό τμήμα του. Εδρεύει στην πόλη Ροσάριο της ΒΑ Αργεντινής και είναι η ομάδα με τους περισσότερους οπαδούς στη χώρα μετά τους «πέντε μεγάλους» συλλόγους του Μπουένος Άιρες. Έχει κατακτήσει τέσσερις φορές το εθνικό πρωτάθλημα και μία το (σήμερα κατηργημένο) Κόπα CONMEBOL, το λατινοαμερικάνικο αντίστοιχο του Κυπέλλου ΟΥΕΦΑ.

 Το σωματείο είναι ένα από τα αρχαιότερα στην ποδοσφαιρική ιστορία. Ιδρύθηκε παραμονή Χριστουγέννων του 1889 από την αγγλική εταιρεία που εκμεταλλευόταν τον Κεντρικό Σιδηρόδρομο Αργεντινής, γι' αυτό και το όνομα Σεντράλ («κεντρικός»). Οι πρώτοι αθλητές ήταν Άγγλοι εργαζόμενοι της εταιρείας, η οποία έδρευε στο Ροσάριο. Η πρώτη φανέλλα της ομάδας είχε λευκές και κόκκινες ρίγες, στα χρώματα δηλαδή της αγγλικής σημαίας. Αργότερα η εμφάνιση άλλαξε σε μπλε και λευκά καρέ, ενώ σήμερα αποτελείται από μπλε και χρυσαφί ρίγες. Η Σεντράλ αγωνίζεται στο ιδιόκτητο Στάδιο Χιγάντε ντε Αρρογίτο. Το στάδιο εγκαινιάσθηκε το 1929 και ανακαινίσθηκε τη δεκαετία του '70 για τις ανάγκες του Μουντιάλ του 1978. Η χωρητικότητά του είναι 41.564 θεατές. Ήταν η αγαπημένη ομάδα του Ερνέστο Τσε Γκεβάρα. Αιώνιος αντίπαλος της Σεντράλ είναι η άλλη μεγάλη ομάδα του Ροσάριο, η Νιούελς Ολντ Μπόις. Αν και η Σεντράλ δεν έχει μεγάλο αριθμό τροπαίων στο παλμαρέ της, θεωρείται ως ομάδα με πολύ καλά τμήματα υποδομής, εξ' ου και το προσωνύμιο Ακαδημία του Ροσάριο (Academia Rosarina). Ευρέως χρησιμοποιείται επίσης το προσωνύμιο Παλιοτόμαρα (Canallas), διότι κάποτε στη δεκαετία του '20 είχαν αρνηθεί να συμμετάσχουν σε φιλανθρωπικό αγώνα για ενίσχυση του τοπικού λεπροκομείου - στο ίδιο περιστατικό οφείλεται και το προσωνύμιο Λεπροί της Νιούελς, επειδή αυτή δέχθηκε να συμμετάσχει. Χαρακτηριστικά ο ντόπιος κομίστας Ρομπέρτο Φονταναρόσα έχει αστειευθεί πως η λέξη «παλιοτόμαρο» πρέπει να αλλάξει ορθογραφία, γιατί με τη σημερινή μορφή της όλοι οι Αργεντινοί την μπερδεύουν με τη Σεντράλ. Μεγαλύτερη φυσιογνωμία που φόρεσε τη φανέλλα της ομάδας θεωρείται ο Μάριο Κέμπες, μετέπειτα μεγάλος σταρ με τη φανέλλα της ισπανικής Βαλένθια ΚΦ και πρωταθλητής κόσμου με την Εθνική Αργεντινής. Αγωνίσθηκε στη Σεντράλ από το 1974 έως το 1976 με απολογισμό 86 γκολ σε 107 επίσημους αγώνες. Δύο ακόμα πρωταθλήτριες Αργεντινής σχετίζονται με το σιδηρόδρομο. Η Φέρρο που ιδρύθηκε από εργαζομένους της εταιρείας που διαχειριζόταν το δίκτυο του δυτικού Μπουένος Άιρες, και η Βέλες, της οποίας η ίδρυση αποφασίσθηκε στο σταθμό «Βέλες Σάρσφιλντ». Μέχρι το 1938 η ομάδα αγωνιζόταν μόνο στο τοπικό ερασιτεχνικό πρωτάθλημα, το οποίο έχει κατακτήσει δώδεκα φορές. Την επόμενη χρονιά επαγγελματοποιήθηκε και δήλωσε συμμετοχή στο Πρωτάθλημα Αργεντινής, μαζί με τη συμπολίτισσά της Νιούελς Ολντ Μπόις. Οι επαγγελματικοί τίτλοι της είναι οι εξής: Πρωτάθλημα Αργεντινής (4) - οι ονομασίες αναφέρονται στα διαφορετικά συστήματα διεξαγωγής, όλοι οι τίτλοι είναι ισοδύναμοιΝασιονάλ: 1971, 1973, 1980 Πριμέρα: 1986-87Κόπα CONMEBOL (1)1995 Εκτός του ποδοσφαίρου, η Σεντράλ διαθέτει επίσης τμήματα μπάσκετ, βόλλεϋ, πυγμαχίας, χόκεϊ επί χόρτου και πολεμικών τεχνών. Επίσημη ιστοσελίδα Οπαδική ιστοσελίδα